b"\n_START_ARTICLE_\nMolla Mallory\n_START_SECTION_\nBiografia\n_START_PARAGRAPH_\nMolla Bjurstedt es va casar als 36 anys amb el corredor de borsa Franklin Mallory, del qual va adoptar el cognom de casada._NEWLINE_L'any 1916 va escriure un llibre Tennis for Women amb la col\xc2\xb7laboraci\xc3\xb3 del periodista Samuel Crowther. Va ser inclosa en el International Tennis Hall of Fame el 1958.\n_START_SECTION_\nCarrera esportiva\n_START_PARAGRAPH_\nMalgrat haver guanyat una medalla de bronze ol\xc3\xadmpica per Noruega en els Jocs Ol\xc3\xadmpics d'Estocolm 1912, quan es va traslladar a Nova York era totalment desconeguda en aquest pa\xc3\xads i hagu\xc3\xa9 de comen\xc3\xa7ar a treballar com a massatgista l'any 1915. Aquest mateix any ja va participar en el U.S. Indoor Championships, i sent poc coneguda va superar la defensora del t\xc3\xadtol Marie Wagner. R\xc3\xa0pidament va demostrar la seva competitivitat i duresa dins la pista que la van convertir en una campiona._NEWLINE_Un dels partits m\xc3\xa9s importants de la seva carrera fou l'any 1921 en la disputa de la segona ronda del U.S. National Championships contra Suzanne Lenglen. La m\xc3\xadtica tennista francesa viatjava per primera vegada als Estats Units per disputar aquest torneig per\xc3\xb2 no va arribar en les millors condicions f\xc3\xadsiques i de salut a causa del llarg viatge. A mitjans del primer set, Lenglen va comen\xc3\xa7ar a tossir i despr\xc3\xa9s de perdre el primer set va anunciar la seva retirada amb ll\xc3\xa0grimes als ulls perqu\xc3\xa8 es trobava malalta i marejada. La USTA va acusar Lenglen de fingir la malaltia malgrat que a la tennista francesa se li va diagnosticar tos ferina. L'any seg\xc3\xbcent, Mallory va viatjar al Regne Unit per disputar el torneig de Wimbledon i es va classificar per la final contra Lenglen, la qual es va venjar per un 6-2, 6-0 en nom\xc3\xa9s 26 minuts, la final de Grand Slam m\xc3\xa9s curta de la hist\xc3\xb2ria. Com que Mallory vivia als Estats Units i que Lenglen ja no va voler tornar als Estats Units degut al tracta que va rebre anteriorment, les dues tennistes m\xc3\xa9s importants de l'\xc3\xa8poca es van poder enfrontar en comptades ocasions, tot i que el domini fou clar per la francesa._NEWLINE_Mallory va guanyar el U.S. National Championships un total de vuit ocasions en les seves quinze participacions, la darrera vegada amb 42 anys l'any 1926. Mallory \xc3\xa9s junt a Chris Evert, les dues \xc3\xbaniques tennistes que han guanyat aquest torneig en quatre ocasions consecutives."